b'\n_START_ARTICLE_\nKauno L.Zamenhofo g. sinagoga\n_START_SECTION_\nIstorija\n_START_PARAGRAPH_\nPasak istorini\xc5\xb3 \xc5\xa1altini\xc5\xb3, 1627 m. netaisyklingo trikampio formos sklypo, \xc4\xafsiterpusio tarp Zamenhofo ir Kurpi\xc5\xb3 gatvi\xc5\xb3, kampe stov\xc4\x97jo namas, kuris 1655 m. sudeg\xc4\x97, liko tik r\xc5\xabsys. XVIII a. pabaigoje\xe2\x80\x93XIX a. pirmoje pus\xc4\x97je neu\xc5\xbestatytoje sklypo dalyje buvo sodas. \xc5\xa0io sklypo savininkas J. L. Nevia\xc5\xbeskis pasistat\xc4\x97 nam\xc4\x85, kuriame \xc4\xafsik\xc5\xabr\xc4\x97 \xc5\xbeyd\xc5\xb3 bendruomen\xc4\x97s namai ir mokykla. 1852 m. jis sum\xc5\xabrijo vienaauk\xc5\xa1t\xc4\xaf nam\xc4\x85 su dviem r\xc5\xabsiais palei L. Zamenhofo g., o iki 1860 m. palei Kurpi\xc5\xb3 g. buvo sur\xc4\x99sti dviau\xc5\xa1\xc4\x8diai sand\xc4\x97liai ir tvora. Taip susiformavo Dvarelio kompleksas \xe2\x80\x93 vietin\xc4\x97s reik\xc5\xa1m\xc4\x97s architekt\xc5\xabros paminklas. Tai buvo stambios, u\xc5\xbedaros XIX a. vidurio miestie\xc4\x8dio sodybos pavyzdys. Komplekse dominuojan\xc4\x8diu buvo sinagogos pastatas.\n_START_SECTION_\nArchitekt\xc5\xabra\n_START_PARAGRAPH_\nSinagoga yra sum\xc5\xabryta i\xc5\xa1 plyt\xc5\xb3. Monumentalaus pastato t\xc5\xabris vientisas, sta\xc4\x8diakampio plano. Galiniu fasadu orientuota \xc4\xaf L. Zamenhofo gatv\xc4\x99. \xc5\xa0iaurin\xc4\x97je pus\xc4\x97je \xc4\xafrengti \xc4\xafva\xc5\xbeiavimo vartai jungia su gyvenamuoju namu, pietuose yra priestatas, priklausantis gretimam sklypui L. Zamenhofo g. 5. Statinio pirmajame auk\xc5\xa1te yra erdvi did\xc5\xbeioji mald\xc5\xb3 sal\xc4\x97, skirta vyrams, antrajame \xe2\x80\x93 moterims. Pagrindin\xc4\x97s patalpos i\xc5\xa1likusios beveik nepakitusios, tik buvo apgadintas interjeras, kuris buvo papuo\xc5\xa1tas sienin\xc4\x97s tapybos elementais. Kadangi pastatas ilg\xc4\x85 laik\xc4\x85 buvo nebenaudojamas, interjere nei\xc5\xa1liko Aron kode\xc5\xa1o. Beveik kvadratin\xc4\x97je sal\xc4\x97je keturiomis kolonomis atskirta auk\xc5\xa1ta bima. I\xc5\xa1lik\xc4\x99 jos fragmentai, kurie restauruoti. \xc5\xa0iaur\xc4\x97s vakar\xc5\xb3 gale yra dviauk\xc5\xa1t\xc4\x97 pastato dalis. Pagrindinis fasadas simetri\xc5\xa1kas, suskaidytas auk\xc5\xa1t\xc5\xb3 arkini\xc5\xb3 lang\xc5\xb3 su pla\xc4\x8diais archivoltais, besiremian\xc4\x8diais \xc4\xaf \xc5\xbeemus stilizuotus tarplangi\xc5\xb3 piliastrus. Tai \xe2\x80\x9earkad\xc5\xb3 stiliaus\xe2\x80\x9c motyvai, buv\xc4\x99 populiar\xc5\xabs ir kituose pana\xc5\xa1iuose kulto statiniuose. Centrinio lango vietoje yra ni\xc5\xa1a. Fasad\xc4\x85 apjuosia atsiki\xc5\xa1\xc4\x99s profiliuotas karnizas. \xc5\xa0iaur\xc4\x97s ryt\xc5\xb3 fasade, kuriame dominuoja auk\xc5\xa1tas stogas, sal\xc4\x97s dal\xc4\xaf skaido auk\xc5\xa1ti arkiniai langai, dviauk\xc5\xa1t\xc4\x99 dal\xc4\xaf \xe2\x80\x93 sta\xc4\x8diakampiai langeliai. Galinis fasadas dviauk\xc5\xa1tis, su trikampiu frontonu, kuriame matomos laisvai i\xc5\xa1d\xc4\x97styt\xc5\xb3 arkini\xc5\xb3 ang\xc5\xb3 \xc5\xbeym\xc4\x97s. Centre yra \xc4\xaf\xc4\x97jimas.\n_START_SECTION_\nPalikimas\n_START_PARAGRAPH_\nGreta sinagogos u\xc5\xbedarame kiemelyje i\xc5\xa1liko XIX a. vidurio pastatas, kuriame buvo mokykla ir du tvora sujungti sand\xc4\x97liai. Vis\xc4\x85 statini\xc5\xb3 kompleks\xc4\x85 Soviet\xc5\xb3 S\xc4\x85jungos laikotarpiu bandyta pritaikyti restoranui, v\xc4\x97liau \xe2\x80\x93 muziejui. 1982-1983 m. buvo paruo\xc5\xa1ti arch. L. Aksamitausko ir R. Mili\xc5\xabk\xc5\xa1\xc4\x8dio pastat\xc5\xb3 kapitalinio remonto ir pritaikymo naujoms reikm\xc4\x97ms projektai, interjerus projektavo arch. L. Krivickien\xc4\x97._NEWLINE_2003-2005 m. sinagogos pastatas restauruotas priva\xc4\x8diomis l\xc4\x97\xc5\xa1omis. Jame \xc4\xafrengta konferencij\xc5\xb3 sal\xc4\x97. Projektavo arch. Rymant\xc4\x97 Gudien\xc4\x97, Liuda Perevi\xc4\x8dien\xc4\x97 ir Vilija Sk\xc4\x97rien\xc4\x97. Kiti komplekso pastatai taip pat restauruoti ir pritaikyti vie\xc5\xa1ajai \xc4\xafmonei \xe2\x80\x93 \xc5\xa0eimos santyki\xc5\xb3 institutui.'